රුහුණු ප්‍රගති ගුණ සමරු පදනම වාර්ෂිකව පවත්වනු ලබන ඩී. ආර්. විජයවර්ධන ගුණ සමරු ගද්‍ය - පද්‍ය - රචනා - කථික සහ ගායනා තරගාවලියේ ජයග්‍රාහක ජයග්‍රාහිකාවනට ත්‍යාග සම්මාන සහ සහතික පත් ප්‍රදාමෝත්සවය විජයවර්ධන ශ්‍රීමතාණන්ගේ 124 වන ජන්ම දිනය යෙදී ඇති 23 දා පස්වරු 2.00 ට අමුගොඩ ප්‍රගති යෞවන කේන්ද්‍ර ශ්‍රවණාගාරයේදී පැවැත්වේ.ශ්‍රී රෝහණ භික්ෂු පෙරමුණ ප්‍රධාන ලේඛකාධිකාරී ආචාර්ය දෙනගම විජිත හිමියන්ගේ ප්‍රධානත්වයෙන් පැවැත්වෙන මෙම ගුණසමරු උළෙලේදී විශේෂ ගුණ සමරු දෙසුම ආචාරිණී දීපා රන්මුතු අමරදිවාකර මෙනෙවිය විසින් සිදු කිරීමට නියමිතය.පස්වරු 4.30 ට ආරම්භවන තිළිණ ප්‍රධාන උළෙලේදී සිංහල හා ඉංග්‍රීසි මාධ්‍යයන්ගෙන් සමන්විතව පැවැත්වුණු ගද්‍ය - පද්‍ය - රචනා - කථික තරග මෙන්ම සිංහල අංශයේ පද්‍ය රචනා – ගායනා සහ කථික තරගාවලියේ ජයග්‍රහණ හිමිකරගත් පාසල් හා විවෘත අංශවල තරග ජයග්‍රාහක ජයග්‍රාහිකාවන් හැට හය දෙනෙකු (66) වටිනා ත්‍යාග සම්මාන සහ සහතික පත් හිමිකර ගනිති.’සත දහයේ සරසවියේ නිමැවුම් කරුවාණෝ’ යන මැයෙන් ලියැවුණු වසරේ විශිෂ්ටතම නිර්මාණයට මෙවර ඩී. ආර්. විජයවර්ධන අනුස්මරණ රන් පදක්කම හිමිවන බව සමරු උළෙලේ ප්‍රධාන අනුශාසක තැන්පත් ආචාර්ය දෙනගම විජිත නාහිමියෝ පැවසූහ.